Jémz 4
Moun Ki Ka Fè Jan Èk Latè-a
1Koté tout sé babyé-a èk sé goumen-an ki anpami zòt-la ka sòti? Yo ka sòti an vyé dézi-a ki ka goumen andidan zòt-la. 2Ou vlé ni bagay mé ou pa sa ni yo. Ou ka tjwé moun afòs ou anvi ni sé bagay sala, mé ou pa sa jwenn yo. Ou ka babyé èk ou ka goumen. Ou pa ka jwenn sa ou vlé-a paski ou pa ka mandé Bondyé. 3Épi lè ou mandé'y, ou pa ka jwenn paski wézon-an ou ka mandé-a pa bon. Ou ka mandé bagay pou satisfè vyé dézi'w-la tousèl. 4Débann moun ki pa ni lafwa an Bondyé! Ès ou pa sav lè ou enmen sé bagay latè-a ou sé lèlmi Bondyé? Kon sa, moun-an ki kanmawad latè-a ka vini lèlmi Bondyé. 5Pa kwè lévanjil-la sé pa lavéwité lè i di, "Jalouzi-a Bondyé ni pou lèspwi-a i mété andidan nou-an fò an pil." 6Mé lagwas-la Bondyé ka bay-la pli fò toujou. Kon lévanjil-la di:
"Bondyé kont sé moun-an ki ka kwè yo-a,
mé i ka voyé lagwas li asou sé moun-an ki ka abésé kò yo-a."
7Kon sa abésé kò'w bay Bondyé. Goumen kont Denmou èk i kay kouwi ba'w. 8Vini pwé Bondyé èk i menm kay vini pwé'w. Sé pou zòt ki ka fè péché lavé lanmen péché zòt-la. Tiwé péché an lavi'w, ou ki vlé enmen Bondyé èk latè-a ansanm. 9Sé pou'w ni lapenn, hélé fò èk pléwé. Sé vonmyé ou pléwé pito ou wi, vonmyé ou ni lapenn pasé tjè kontan. 10Abésé kò'w douvan Senyè-a èk i kay lévé'w anlè.
Pa Malpalé Fwè'w
11Pa malpalé yonn a lòt, fwè èk sè. Népòt moun ki ka malpalé ében jijé an fwè ében an sè, sé lwa Bondyé menm i ka malpalé èk jijé. Si ou ka jijé lwa-a, ou pa ka obéyi lwa-a ankò, sé jijé ou ka jijé'y. 12Sé Bondyé yonn ki ka fè lwa èk sé li yonn ki ka jijé. Sé li yonn ki sa sové èk sé li yonn ki sa détwi. Ki moun ou kwè ou yé kon sa, pou'w sa jijé lézòt?
Pa Konté Asou Denmen
13Bon, kouté byen, ou ki ka di, "Jòdi-a ében denmen nou kay alé an tèl tèl vil, èk lè nou wivé nou kay wèsté la pou yon lanné, nou kay achté èk vann bagay èk nou kay fè lajan." 14Ou pa menm sav sa ki kay fèt denmen! Lavi'w sé menm kon an vapè ki pawèt pou an ti mouman èk la menm i dispawèt. 15Okontwè, mi sa ou sipozé di: "Si Bondyé vlé, nou kay viv èk nou kay fè si ében sa." 16Mé pou di'w lavéwité-a, sé kwè ou ka kwè'w lè ou ka bat bouch ou èk di sa ou kay fè, èk ou pa ka mété Bondyé andidan zafè'w. Sa sé an mové bagay. 17Moun-an ki konnèt bon bagay-la i ni pou fè-a mé i pa ka fè'y ka fè péché.